TSR พุ่งกว่า 16% หลังส่ง “เธียรสุรัตน์ ลีสซิ่ง” รุกตลาดสินเชื่อส่วนบุคคล-จำนำเล่มรถ
TSR พุ่งกว่า 16% ราคาสูงสุดในรอบเกือบ 3 เดือน หลังส่ง "เธียรสุรัตน์ ลีสซิ่ง" รุกตลาดสินเชื่อส่วนบุคคล-รับจำนำเล่มรถ คาดเริ่มบริการต้นปี 60 ล่าสุด ณ เวลา 11.04 น. ราคาอยู่ที่ 5.15 บาท บวก 0.73 บาท หรือ 16.52% สูงสุดที่ 5.50 บาท ต่ำสุดที่ 4.52 บาท มูลค่าซื้อขายที่ 76.61 ล้านบาท
2 ธ.ค. 2559

ผู้สื่อข่าวรายงานว่า ราคาหุ้นบริษัท เธียรสุรัตน์ จำกัด (มหาชน) หรือ TSR ณ เวลา 11.04 น. ราคาอยู่ที่ 5.15 บาท บวก 0.73 บาท หรือ 16.52% สูงสุดที่ 5.50 บาท ต่ำสุดที่ 4.52 บาท มูลค่าซื้อขายที่ 76.61 ล้านบาท ขณะที่ดัชนีตลาดหุ้นไทยโดยรวมลบ 0.17%

นายวิรัช วงศ์นิรันดร์ กรรมการผู้จัดการ บริษัท เธียรสุรัตน์ จำกัด (มหาชน) หรือ TSR เปิดเผยว่า บริษัท เธียรสุรัตน์ ลีสซิ่ง จำกัด ซึ่งเป็นบริษัทย่อยที่ดำเนินธุรกิจสินเชื่อส่วนบุคคล ได้รับอนุญาตจากกระทรวงการคลังให้ประกอบธุรกิจสินเชื่อส่วนบุคคลภายใต้การกำกับเป็นที่เรียบร้อยแล้ว และเตรียมพร้อมเปิดให้บริการสินเชื่อส่วนบุคคล (Personal Loan) และรับจำนำเล่มรถ โดยคาดว่าจะเริ่มให้บริการในต้นปี 60
ทั้งนี้ มั่นใจว่าการแตกไลน์เข้าสู่ธุรกิจลีสซิ่ง จะช่วยผลักดันรายได้และกระจายความเสี่ยงการลงทุนให้กับบริษัทส่งผลให้ธุรกิจเติบโตอย่างแข็งแกร่ง สร้างผลตอบแทนที่ดีให้กับผู้ถือหุ้นในอนาคต
“บริษัทมั่นใจว่าการเข้ามารุกตลาดลูกค้ารายย่อยในครั้งนี้ จะได้รับการตอบรับที่ดีจากผู้บริโภค เนื่องจากเรามีฐานลูกค้าในมือกว่า 4 แสนรายในระบบฐานข้อมูลที่พร้อมบุกตลาดได้ทันที ผ่านพนักงานเทเลเซลที่มีกว่า 70 คน และจะขยายตัวเพิ่มขึ้นเพื่อรองรับจำนวนลูกค้าที่คาดว่าจะเพิ่มขึ้น หลังบริษัทเดินหน้าขยายสาขาทั่วประเทศ”นายวิรัช กล่าว